Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για ζημίες σε ειδικά δάνεια που αφορούν την εκτέλεση επιλεγμένων περιβαλλοντικών σχεδίων στο τμήμα της λεκάνης της Βαλτικής Θάλασσας που ανήκει στη Ρωσία, στα πλαίσια της Βόρειας Διάστασης

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Η πανευρωπαϊκή εμβέλεια της Βόρειας Διάστασης αναγνωρίστηκε για πρώτη φορά στο Ευρωπαϊκό Συμβούλιο του Λουξεμβούργου, το Δεκέμβριο του 1997. Το Ευρωπαϊκό Συμβούλιο της Βιέννης (Δεκέμβριος 1998) και το Ευρωπαϊκό Συμβούλιο της Κολωνίας (Ιούνιος 1999) ανέπτυξαν περαιτέρω την έννοια αυτή προσδίδοντάς της πιο συγκεκριμένο χαρακτήρα. Το Νοέμβριο του 1999, η φινλανδική προεδρία συγκάλεσε σύσκεψη των υπουργών εξωτερικών για τη Βόρεια Διάσταση και, ένα μήνα αργότερα, το Ευρωπαϊκό Συμβούλιο του Ελσίνκι κάλεσε την Επιτροπή να εκπονήσει πρόγραμμα δράσης, το οποίο εγκρίθηκε από το Ευρωπαϊκό Συμβούλιο της Φέιρα τον Ιούνιο του 2000.

Γεωγραφικώς η Βόρεια Διάσταση καλύπτει την περιοχή από την Ισλανδία προς δυσμάς μέχρι τη Βορειοδυτική Ρωσία και από τη Νορβηγική Θάλασσα, τη Θάλασσα Μπάρεντς και τη Θάλασσα Κάρα στο Βορρά μέχρι τη νότια ακτή της Βαλτικής Θάλασσας. Επιδιώκει την επίλυση των ειδικών προβλημάτων περιφερειακής ανάπτυξης της Βόρειας Ευρώπης. Στα προβλήματα αυτά περιλαμβάνονται οι δυσχερείς κλιματολογικές συνθήκες, οι μεγάλες αποστάσεις, οι ιδιαίτερα μεγάλες ανισότητες του βιοτικού επιπέδου, περιβαλλοντικά προβλήματα μεταξύ των οποίων προβλήματα διαχείρισης των πυρηνικών αποβλήτων και των λυμάτων, καθώς και ανεπαρκή μεταφορικά δίκτυα και σταθμοί διέλευσης των συνόρων.

Η Βόρεια Διάσταση στοχεύει στην εντατικοποίηση της διασυνοριακής συνεργασίας μεταξύ της ΕΕ και των γειτονικών χωρών και περιοχών της Βόρειας Ευρώπης. Αποβλέπει στη δημιουργία ασφάλειας και σταθερότητας στην περιοχή, καθώς και στην οικοδόμηση ενός ασφαλούς, καθαρού και φιλόξενου περιβάλλοντος για όλους τους λαούς που ζουν στο Βορρά. Ένας ακόμη στόχος της Βόρειας Διάστασης είναι να αντιμετωπίσει τα προβλήματα που σχετίζονται με την άνιση περιφερειακή ανάπτυξη και να αποτρέψει την εμφάνιση νέων διαχωριστικών γραμμών με την ένταξη νέων χωρών στην Ένωση.

Μία βασική προτεραιότητα είναι η αντιμετώπιση των περιβαλλοντικών προβλημάτων στην περιοχή που καλύπτει η Βόρεια Διάσταση, στα οποία περιλαμβάνεται η αποκατάσταση της οικολογικής ισορροπίας της Βαλτικής Θάλασσας. Απαιτείται η ανάληψη επείγουσας δράσης στο τόξο της Ρωσίας που βρέχεται από τη Βαλτική. Για παράδειγμα, στον κόλπο της Φινλανδίας χύνονται σήμερα τα απόβλητα 3,5 εκατομμυρίων κατοίκων της περιοχής της Πετρούπολης με μερική μόνο επεξεργασία λυμάτων. Ανάλογη κατάσταση επικρατεί και γύρω από το Καλίνινγκραντ.

Κατόπιν πρωτοβουλίας της σουηδικής προεδρίας του Συμβουλίου, σε γεύμα εργασίας του ECOFIN στις 12 Μαρτίου 2001, συζητήθηκε η ανάληψη περιορισμένης δράσης της ΕΤΕπ για περιβαλλοντικά σχέδια στη Ρωσία. Επιτεύχθηκε αρχική συμφωνία για συμμετοχή της ΕΤΕπ σε περιβαλλοντικά σχέδια στη Βορειοδυτική Ρωσία, κυρίως στην Πετρούπολη και το Καλίνινγκραντ. Ο πρόεδρος του Συμβουλίου ECOFIN συνόψισε τα κριτήρια που εξέτασε το Συμβούλιο σε επιστολή της 10ης Μαρτίου 2001, την οποία απηύθυνε στους υπουργούς οικονομίας και οικονομικών, στον επίτροπο οικονομικών και χρηματοπιστωτικών υποθέσεων και τον πρόεδρο της ΕΤΕπ:

- Τα σχέδια αξιολογούνται και εγκρίνονται κατά περίπτωση από το διοικητικό συμβούλιο της ΕΤΕπ. Επομένως δεν πρόκειται για εντολή γενικού δανεισμού προς τη Ρωσία.

- Τα σχέδια έχουν ισχυρό περιβαλλοντικό στόχο και παρουσιάζουν ιδιαίτερο ενδιαφέρον για την ΕΕ.

- Η ΕΤΕπ συνεργάζεται και συγχρηματοδοτεί από κοινού με άλλα διεθνή χρηματοπιστωτικά ιδρύματα προκειμένου να διασφαλίσει τον εύλογο καταμερισμό του κινδύνου και τους κατάλληλους όρους.

- Ο συνολικός όγκος των δανείων υπόκειται σε ενδεικτικό ανώτατο όριο 100 εκατ. ευρώ.

- Η Ρωσία οφείλει να εξοφλήσει τις διεθνείς χρηματοοικονομικές της υποχρεώσεις, περιλαμβανομένων των χρεών της προς τη Λέσχη των Παρισίων.

Στη σύσκεψη της Στοκχόλμης στις 23-24 Μαρτίου 2001, η Ευρωπαϊκή Ένωση συμφώνησε «ότι η Ένωση πρέπει να επιτρέψει τη χορήγηση δανείων εκ μέρους της ΕΤΕπ για επιλεγμένα περιβαλλοντικά σχέδια [στη Ρωσία], σύμφωνα με τα ειδικά κριτήρια που αποφάσισε το Συμβούλιο».

2. Η πρόταση

Η παρούσα ανακοίνωση εισηγείται πρόταση της Επιτροπής για την ανάληψη ειδικής δράσης στα πλαίσια της Βόρειας Διάστασης σχετικά με τη χορήγηση κοινοτικής εγγύησης στην ΕΤΕπ για ζημίες σε δάνεια που αφορούν την εκτέλεση επιλεγμένων περιβαλλοντικών σχεδίων στο τμήμα της λεκάνης της Βαλτικής που ανήκει στη Ρωσία. Η εγγύηση θα καλύψει δάνεια της ΕΤΕπ που χορηγούνται κατά περίπτωση μέχρι ποσού 100 εκατ. ευρώ.

Η ειδική αυτή δράση θα είναι χωριστή και θα υπερβαίνει τη γενική εντολή δανεισμού της ΕΤΕπ που θεσπίζεται στην απόφαση 2000/24/ΕΚ του Συμβουλίου της 22ας Δεκεμβρίου 1999 [1]. Η συνολική κοινοτική εγγύηση για την παραπάνω εντολή ύψους 65% επεκτείνεται για να καλύψει τη δανειοδότηση της Ρωσίας στα πλαίσια της ειδικής δράσης.

[1] ΕΕ L 9, 13.1.2000, σ. 24.

Λόγω των ειδικών κριτηρίων που πρέπει να πληρούν τα σχέδια της ΕΤΕπ βάσει της παρούσας ειδικής δράσης, η παρούσα πρόταση δεν συνιστά εντολή δανεισμού, αλλά το διοικητικό συμβούλιο της ΕΤΕπ θα καλείται να εγκρίνει τα δάνεια κατά περίπτωση δυνάμει του άρθρου 18 του καταστατικού της Τράπεζας.

Τα επιλέξιμα σχέδια έχουν υψηλό περιβαλλοντικό στόχο και παρουσιάζουν ιδιαίτερο ενδιαφέρον για την ΕΕ. Ο περιορισμένος αριθμός σχεδίων που ζήτησε το Συμβούλιο να στηρίξει η ΕΤΕπ θα μπορούσε π.χ. να περιλαμβάνει σχέδια επεξεργασίας αποβλήτων, σχέδια υδροδότησης, χώρους εναπόθεσης αποβλήτων και επικίνδυνων αποβλήτων, καθώς και επενδύσεις που θα συμβάλουν στον περιορισμό των περιβαλλοντικών επιπτώσεων νέων σχεδίων υποδομής ή βιομηχανικών σχεδίων. Η Τράπεζα έχει ήδη ξεκινήσει συζητήσεις σχετικά με σχέδιο επεξεργασίας λυμάτων στην Πετρούπολη και προτίθεται να διερευνήσει ενδεχόμενη εμπλοκή της σε ένα παρόμοιο, μικρότερο σχέδιο στο Καλίνινγκραντ.

Κατά την παρούσα ειδική δράση, η ΕΤΕπ θα εφαρμόσει τα συνήθη κριτήρια δανεισμού. Η χρηματοοικονομική βιωσιμότητα των μελλοντικών σχεδίων μπορεί να ενισχυθεί με τη διάθεση επαρκών επιχορηγήσεων εκ μέρους της ΕΕ μέσω του TACIS, μέσω διμερών χορηγιών, καθώς και ρωσικών συνεισφορών.

Η ΕΤΕπ θα δραστηριοποιηθεί στα πλαίσια της παρούσας εγγύησης μόνο σε συνεργασία και χρηματοδότηση με άλλα ΔΧΙ.

Στις 9 Μαρτίου 2001, πραγματοποιήθηκε στο Ελσίνκι σύσκεψη υψηλού επιπέδου για τη συζήτηση ουσιαστικών ζητημάτων που σχετίζονται με τη χρηματοδότηση επενδύσεων υποδομής και περιβαλλοντικών επενδύσεων στις μεταβατικές οικονομίες των χωρών της περιοχής της Βόρειας Διάστασης. Συμμετείχε η ΕΤΕπ, η Παγκόσμια Τράπεζα (IBRD), ο Διεθνής Οργανισμός Χρηματοδότησης (ΔΟΧ), η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ), η Σκανδιναβική Τράπεζα Επενδύσεων (ΣΤΕ), o Σκανδιναβικός Οργανισμός Χρηματοδότησης Περιβαλλοντικών ´Εργων (ΣΟΧΠΕ), η Τράπεζα Ανάπτυξης του Συμβουλίου της Ευρώπης (ΤΑΣΕ), η σουηδική προεδρία της ΕΕ, η Ευρωπαϊκή Επιτροπή, καθώς και εκπρόσωποι των κυβερνήσεων της Φινλανδίας και του Βελγίου.

Η σύσκεψη υψηλού επιπέδου κατέληξε σε συμφωνία για τη θέσπιση μιας «Περιβαλλοντικής Εταιρικής Σχέσης της Βόρειας Διάστασης (ΠΕΣΒΔ)» με τη συμμετοχή ΔΧΙ, της Επιτροπής, καθώς και διμερών και πολυμερών χορηγών και των ενδιαφερόμενων χωρών που βρίσκονται σε στάδιο μετάβασης, προκειμένου να αντιμετωπιστούν περιβαλλοντικά προβλήματα και προβλήματα επάρκειας της ενέργειας στην περιοχή. Στη σύσκεψη συμφωνήθηκε η σύσταση ομάδας εργασίας για το σκοπό αυτόν, στην οποία θα προεδρεύουν από κοινού η σουηδική προεδρία και η ΕΤΑΑ. η ομάδα πρέπει να υποβάλει έκθεση πριν από τα τέλη Ιουνίου του 2001. Η ομάδα εργασίας θα εστιάσει το έργο της στις λειτουργικές πλευρές της συνεργασίας για τη χρηματοδότηση σχεδίων στα πλαίσια της Βόρειας Διάστασης και θα επιδιώξει συγκεκριμένα να διευκολύνει και να επιταχύνει τη χρηματοδότηση επενδύσεων εκ μέρους των ΔΧΙ, της Ευρωπαϊκής Ένωσης και διμερών χορηγών, καθώς και των χωρών που βρίσκονται στο στάδιο της μετάβασης στους τομείς της περιβαλλοντικής προστασίας και της επάρκειας ενέργειας.

Στις αρχές του 2001, οι επιδόσεις της Ρωσίας στην εξυπηρέτηση του δημόσιου χρέους της και ιδίως οι υποχρεώσεις της προς τη Λέσχη των Παρισίων σημείωσαν καθυστερήσεις. Στο ενδιάμεσο διάστημα, οι πληρωμές της Ρωσίας για εξυπηρέτηση του χρέους της άρχισαν να ευθυγραμμίζονται με τις υφιστάμενες συμφωνίες, και στο εγγύς μέλλον θα πρέπει να τακτοποιηθούν. Η παρούσα εγγύηση χορηγείται με τον όρο ότι η Ρωσία θα εξασφαλίσει την ικανοποιητική εξυπηρέτηση των εξωτερικών χρηματοοικονομικών της υποχρεώσεων, κυρίως προς τους πιστωτές της Λέσχης των Παρισίων.

Η παρούσα ειδική δράση αποσκοπεί στη στήριξη της εκτέλεσης επιλεγμένων περιβαλλοντικών σχεδίων κοινοτικού ενδιαφέροντος στο τμήμα της Ρωσίας που βρέχεται από τη Βαλτική. Δεν αποτελεί μέρος της γενικής εντολής εξωτερικού δανεισμού της ΕΤΕπ, και δεν συνιστά δεδικασμένο για τυχόν μελλοντικές δράσεις.

3. Δημοσιονομικές επιπλοκές

Η παρούσα πρόταση για την επιβολή ανώτατου ορίου 100 εκατ. ευρώ σχετικά με ειδική δράση δανεισμού της ΕΤΕπ που αφορά την εκτέλεση περιβαλλοντικών σχεδίων στο τμήμα της λεκάνης της Βαλτικής που ανήκει στη Ρωσία, βάσει συνολικής εγγύησης 65%, ισοδυναμεί με συνολική επιβάρυνση 5,85 εκατ. ευρώ για το Ταμείο εγγύησης εξωτερικών δράσεων.

Σήμερα, αφού ληφθούν υπόψη όλες οι εξωτερικές δράσεις που έχουν ήδη αποφασιστεί ή προταθεί, καθώς και εκείνες που μπορούν να προβλεφθούν με κάποια βεβαιότητα, αλλά χωρίς να λαμβάνεται υπόψη η παρούσα πρόταση, το περιθώριο που απομένει στο αποθεματικό του Ταμείου εγγύησης για το 2001 ανέρχεται σε 18,55 εκατ. ευρώ. Το ποσό αυτό περιλαμβάνει επίσης το αποτέλεσμα μιας μικρής, θετικής διόρθωσης, που θα πραγματοποιηθεί σε σχέση με την πρώτη δημοσιονομική μεταφορά του παρόντος έτους από το αποθεματικό δανείων και εγγυήσεων δανείων στο Ταμείο Εγγύησης για εξωτερικές δράσεις, πράγμα που προετοιμάζει η Επιτροπή. Η διόρθωση αυτή γίνεται σύμφωνα με τον κανονισμό 2728/94 του Συμβουλίου της 31ης Οκτωβρίου 1994, όπως τροποποιήθηκε από τον κανονισμό 1149/99/EΚ της 25ης Μαΐου 1999, και απορρέει από την εισαγωγή της διευκόλυνσης της ΕΤΕπ για την τελωνειακή ένωση της Τουρκίας δυνάμει της απόφασης 2000/788/EΚ της 4ης Δεκεμβρίου 2000 [2] στο δημοσιονομικό σύστημα ήδη από το Δεκέμβριο του 2000, ενώ η πραγματική δανειοδότηση ξεκίνησε το 2001.

[2] ΕΕ L 314, 14/12/2000, σ. 27-28.

Η παρούσα πρόταση θα φέρει το περιθώριο που απομένει στο αποθεματικό του Ταμείου εγγύησης για το 2001 στα 12,70 εκατ. ευρώ. Το περιθώριο των επόμενων ετών δεν θα επηρεαστεί από την τρέχουσα πρόταση.

2001/0121(CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για ζημίες σε ειδικά δάνεια που αφορούν την εκτέλεση επιλεγμένων περιβαλλοντικών σχεδίων στο τμήμα της λεκάνης της Βαλτικής Θάλασσας που ανήκει στη Ρωσία, στα πλαίσια της Βόρειας Διάστασης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [3],

[3] ΕΕ C

τη γνώμη του Ευρωπαϊκού Κοινοβουλίου [4],

[4] ΕΕ C

Εκτιμώντας τα εξής:

(1) Η Βόρεια Διάσταση εγκαινιάστηκε στις 10-11 Δεκεμβρίου 1999 από το Συμβούλιο του Ελσίνκι, το οποίο κάλεσε την Επιτροπή να υποβάλει πρόγραμμα δράσης για τη Βόρεια Διάσταση. Το Ευρωπαϊκό Συμβούλιο της Φέιρα τον Ιούνιο του 2000 ενέκρινε το πρόγραμμα δράσης για τις εξωτερικές και διασυνοριακές πολιτικές της ΕΕ κατά την περίοδο 2000-2003. Η Βόρεια Διάσταση καλύπτει γεωγραφικώς την περιοχή από την Ισλανδία προς δυσμάς μέχρι τη Βορειοδυτική Ρωσία και από τη Νορβηγική Θάλασσα, τη Θάλασσα Μπάρεντς και τη Θάλασσα Κάρα στο Βορρά μέχρι τη νότια ακτή της Βαλτικής Θάλασσας.

(2) Η Βόρεια Διάσταση επιδιώκει την επίλυση των ειδικών προβλημάτων περιφερειακής ανάπτυξης της Βόρειας Ευρώπης. Στα προβλήματα αυτά περιλαμβάνονται οι δυσμενείς κλιματολογικές συνθήκες, οι μεγάλες αποστάσεις, οι ιδιαίτερα μεγάλες ανισότητες του βιοτικού επιπέδου, περιβαλλοντικές προκλήσεις που περιλαμβάνουν προβλήματα διαχείρισης των πυρηνικών αποβλήτων και των λυμάτων, καθώς και ανεπαρκή μεταφορικά δίκτυα και δίκτυα διέλευσης των συνόρων. Έχει σκοπό να εντείνει τη διασυνοριακή συνεργασία μεταξύ της ΕΕ και των γειτονικών της χωρών και περιοχών στη Βόρεια Ευρώπη.

(3) Η περιβαλλοντική κατάσταση στη Βορειοδυτική Ρωσία παραμένει πολύ δυσχερής. Υπάρχει βαριά κληρονομιά περιβαλλοντικής υποβάθμισης, στην οποία δεν μπορεί να αντεπεξέλθει οικονομικά η παρούσα κυβέρνηση της Ρωσίας, ούτε και οι χρήστες των υπηρεσιών κοινής ωφέλειας μέσω της επιβολής δασμών λόγω του ακόμη σχετικά χαμηλού επιπέδου αγοραστικής δύναμης του πληθυσμού. Έτσι δεν έχουν ακόμη αντιμετωπιστεί επικίνδυνα διασυνοριακά περιβαλλοντικά μελανά σημεία που προέρχονται από τη Βορειοδυτική Ρωσία. Τα απόβλητα 3,5 εκατομμυρίων ατόμων στην περιοχή της Πετρούπολης εξακολουθούν να χύνονται με μερική μόνο επεξεργασία στη Βαλτική, ενώ ανάλογη κατάσταση επικρατεί και πέριξ του Καλίνινγκραντ. Τεράστιες χωματερές τοξικών αποβλήτων απειλούν τα υπόγεια ύδατα.

(4) Η Ένωση στηρίζει ήδη ορισμένα περιβαλλοντικά σχέδια στη Βορειοδυτική Ρωσία με επιχορηγήσεις από το πρόγραμμα TACIS. Λόγω της ανάγκης επείγουσας ενίσχυσης της περιβαλλοντικής προστασίας της περιοχής έτσι ώστε να προληφθεί μεγαλύτερη διασυνοριακή ζημία, δικαιολογείται η αύξηση της στήριξης εκ μέρους της Κοινότητας μέσω περιορισμένων δανείων της ΕΤΕπ. Η συμμετοχή της ΕΤΕπ θα εντείνει τον αντίκτυπο των κοινοτικών δράσεων, όχι μόνο με τον πολλαπλασιασμό των διαθέσιμων κεφαλαίων, αλλά και μέσω της επαγγελματικής ενασχόλησης των ομάδων της Τράπεζας που είναι υπεύθυνες για την υλοποίηση των σχεδίων. Η κοινοτική στήριξη θα επεκταθεί με μορφή που θα λαμβάνει υπόψη την ικανότητα των σχεδίων για παραγωγή μετρητών και θα είναι επιστρεπτέα.

(5) Με πρωτοβουλία της Προεδρίας, το Συμβούλιο ECOFIN της 12ης Μαρτίου 2001 εξέτασε σειρά κριτηρίων για περιορισμένη ειδική δράση της ΕΤΕπ που αφορά την εκτέλεση περιβαλλοντικών σχεδίων στη Βορειοδυτική Ρωσία, κυρίως στις περιοχές της Πετρούπολης και του Καλίνινγκραντ. Υπογραμμίστηκε ότι (α) τα σχέδια θα αξιολογηθούν από την ΕΤΕπ και τα δάνεια θα εγκριθούν κατά περίπτωση από το διοικητικό συμβούλιο της Τράπεζας. Δεν πρόκειται επομένως για εντολή γενικού δανεισμού προς τη Ρωσία. (β) τα σχέδια έχουν ισχυρό περιβαλλοντικό στόχο και παρουσιάζουν ιδιαίτερο ενδιαφέρον για την ΕΕ. (γ) η ΕΤΕπ συνεργάζεται και συγχρηματοδοτεί με άλλα ΔΧΙ προκειμένου να διασφαλίσει εύλογο καταμερισμό του κινδύνου και κατάλληλους όρους. (δ) ο συνολικός όγκος των δανείων υπόκειται σε ενδεικτικό ανώτατο όριο ύψους 100 εκατ. ευρώ. (ε) η Ρωσία οφείλει να εξοφλήσει τις διεθνείς χρηματοπιστωτικές της υποχρεώσεις, περιλαμβανομένων των χρεών της προς τη Λέσχη των Παρισίων.

(6) Το Ευρωπαϊκό Συμβούλιο της Στοκχόλμης που συνήλθε στις 23-24 Μαρτίου 2001 κατέληξε στο συμπέρασμα ότι «η Ένωση πρέπει να επιτρέψει τη χορήγηση δανείων εκ μέρους της ΕΤΕπ για την εκτέλεση επιλεγμένων περιβαλλοντικών σχεδίων [στη Ρωσία], σύμφωνα με τα ειδικά κριτήρια που αποφάσισε το Συμβούλιο».

(7) Ενδείκνυται συνεπώς η παροχή εγγύησης προς την ΕΤΕπ που θα της επιτρέψει να υπογράψει πράξη δανειοδότησης στα πλαίσια της ειδικής αυτής δράσης δανεισμού για την εκτέλεση επιλεγμένων περιβαλλοντικών σχεδίων στο τμήμα της Ρωσίας που βρέχεται από τη Βαλτική, και ιδίως στις περιοχές της Πετρούπολης και του Καλίνινγκραντ. Η εγγύηση που χορηγείται στα πλαίσια της ειδικής αυτής δράσης έχει έκτακτο χαρακτήρα και δεν πρέπει να θεωρείται δεδικασμένο για μελλοντικές ενέργειες. Η ΕΤΕπ δήλωσε την ικανότητα και τη βούλησή της να επεκτείνει δάνεια από τους ίδιους πόρους στη Βορειοδυτική Ρωσία, σύμφωνα με το καταστατικό της.

(8) Το ανώτατο όριο της κοινοτικής εγγύησης στα πλαίσια της παρούσας δράσης ανέρχεται σε 100 εκατ. ευρώ. Προκειμένου να ενισχυθεί ο αντίκτυπος αυτής της συγκριτικά μικρής δράσης, η δράση εστιάζεται σε σχέδια που εντοπίζονται στο τμήμα της λεκάνης της Βαλτικής που ανήκει στη Ρωσία.

(9) Η Περιβαλλοντική Εταιρική Σχέση της Βόρειας Διάστασης (ΠΕΣΒΔ) θα θεσπίσει ένα πλαίσιο για τον καθορισμό προτεραιοτήτων που θα περιλαμβάνουν την Επιτροπή, διμερείς και πολυμερείς χορηγούς, τα ΔΧΙ και τις ενδιαφερόμενες χώρες που βρίσκονται σε μεταβατικό στάδιο.

(10) Σύμφωνα με την απόφαση 2000/24/EC [5] του Συμβουλίου χορηγείται στην ΕΤΕπ συνολική κοινοτική εγγύηση 65% για ζημίες σε δάνεια που αφορούν την εκτέλεση σχεδίων εκτός της Κοινότητας (Κεντρική και Ανατολική Ευρώπη, χώρες Μεσογείου, Λατινική Αμερική και Ασία, καθώς και Δημοκρατία της Νότιας Αφρικής).

[5] ΕΕ L 9, 13.1.2000, σ. 24.

(11) Στις 2 Δεκεμβρίου 1996, το Συμβούλιο ενέκρινε τα συμπεράσματα σχετικά με τις νέες ρυθμίσεις εγγυήσεων για δανειοδοτήσεις της ΕΤΕπ σε τρίτες χώρες, βάσει των οποίων εγκρίνεται συνολική εγγύηση χωρίς να γίνεται διάκριση μεταξύ περιοχών και σχεδίων, και γίνεται δεκτό ένα καθεστώς καταμερισμού του κινδύνου. Βάσει του καθεστώτος αυτού, η ΕΤΕπ πρέπει να εξασφαλίσει επαρκείς εγγυήσεις τρίτων για εμπορικούς κινδύνους, αφού η δημοσιονομική εγγύηση καλύπτει μόνο πολιτικούς κινδύνους.

(12) Η συνολική εγγύηση η οποία καλύπτει τη γενική εντολή εξωτερικού δανεισμού της ΕΤΕπ που θεσπίζεται στην απόφαση 2000/24/ΕΚ πρέπει επίσης να εφαρμοστεί στην ειδική δράση δανεισμού της ΕΤΕπ στη Ρωσία στα πλαίσια της Βόρειας Διάστασης. Οι πιστώσεις που ανοίγονται βάσει της απόφασης αυτής πρέπει να τύχουν της γενικής εγγύησης που ορίζεται στην απόφαση 2000/24/ΕΚ. Λόγω του ειδικού χαρακτήρα της δράσης, η ΕΤΕπ δεν καλείται να ζητήσει καταμερισμό του κινδύνου μέσω μη κυβερνητικών εγγυήσεων.

(13) Ο χρόνος έχει τεράστια σημασία για την υλοποίηση της παρούσας απόφασης. Παρίσταται επείγουσα ανάγκη περιβαλλοντικών επενδύσεων στο τμήμα της Ρωσίας στη Βαλτική.

(14) Για το σκοπό έκδοσης της παρούσας απόφασης, οι μόνες εξουσίες που προβλέπονται από τη συνθήκη είναι εκείνες που ορίζονται στο άρθρο 308.

ΑΠΟΦΑΣΙΖΕΙ:

Άρθρο 1

Στόχος

Η Κοινότητα χορηγεί στην Ευρωπαϊκή Τράπεζα Επενδύσεων (στο εξής «η ΕΤΕπ») εγγύηση για όλες τις μη ληφθείσες αλλά καταβλητέες πληρωμές για πιστώσεις χορηγούμενες σύμφωνα με τα συνήθη κριτήριά της, για επενδυτικά σχέδια που πραγματοποιούνται δυνάμει της ειδικής αυτής δράσης δανεισμού στο τμήμα της λεκάνης της Βαλτικής Θάλασσας που ανήκει στη Ρωσία, στα πλαίσια της Βόρειας Διάστασης. Τα επιλέξιμα σχέδια έχουν ισχυρό περιβαλλοντικό στόχο και παρουσιάζουν ιδιαίτερο ενδιαφέρον για την ΕΕ.

Άρθρο 2

Ανώτατο όριο και προϋποθέσεις

1. Το συνολικό ανώτατο όριο των πιστώσεων που θα χορηγηθούν ανέρχεται σε 100 εκατ. ευρώ ή το ισοδύναμο του ποσού αυτού.

2. Η κοινοτική εγγύηση όσον αφορά τις πιστώσεις της ΕΤΕπ που χορηγούνται στο πλαίσιο της παρούσας απόφασης λαμβάνει τη μορφή επέκτασης της συνολικής κοινοτικής εγγύησης ύψους 65% που χορηγείται στην ΕΤΕπ δυνάμει της γενικής εντολής εξωτερικού δανεισμού, όπως θεσπίζεται στην απόφαση 2000/24/ΕΚ.

3. Τα σχέδια που χρηματοδοτούνται από δάνεια που καλύπτει η εγγύηση πληρούν τα ακόλουθα κριτήρια:

- Το κριτήριο επιλεξιμότητας σύμφωνα με το άρθρο 1.

- Συνεργασία και συγχρηματοδότηση από την ΕΤΕπ και άλλα διεθνή χρηματοπιστωτικά ιδρύματα προκειμένου να εξασφαλιστεί εύλογος καταμερισμός του κινδύνου και κατάλληλοι όροι.

4. Η ΕΤΕπ υποβάλλει σχέδια για έγκριση μόνον εάν η Ρωσία τηρήσει τις διεθνείς χρηματοοικονομικές της υποχρεώσεις, περιλαμβανομένων των οφειλών της προς τη Λέσχη των Παρισίων.

5. Το διοικητικό συμβούλιο της ΕΤΕπ, δυνάμει του άρθρου 18 του καταστατικού της Τράπεζας, εγκρίνει κατά περίπτωση κάθε δάνειο που καλύπτεται από την κοινοτική εγγύηση.

6. Για τους σκοπούς της παρούσας απόφασης, δεν εφαρμόζεται το άρθρο 1, παράγραφος 3 της απόφασης 2000/24/ΕΚ..

Άρθρο 3

Υποβολή εκθέσεων

Η Επιτροπή, στο πλαίσιο της υποβολής εκθέσεων δυνάμει της απόφασης 2000/24/EΚ του Συμβουλίου, ενημερώνει κάθε χρόνο το Ευρωπαϊκό Κοινοβούλιο και το Συμβούλιο σχετικά με τις πράξεις δανειοδότησης που εκτελούνται στο πλαίσιο της παρούσας απόφασης και υποβάλλει, ταυτόχρονα, εκτίμηση σχετικά με την εφαρμογή της παρούσας απόφασης και το συντονισμό με μεταξύ των Διεθνών Χρηματοπιστωτικών Ιδρυμάτων που ενέχονται στα σχέδια. Οι πληροφορίες που υποβάλει η Επιτροπή στο Ευρωπαϊκό Κοινοβούλιο και το Συμβούλιο περιλαμβάνουν αξιολόγηση της συμβολής των χορηγούμενων στο πλαίσιο της παρούσας απόφασης δανείων στην εκπλήρωση των στόχων της Κοινότητας στα πλαίσια της Βόρειας Διάστασης.

Για τους σκοπούς που αναφέρονται στην πρώτη υποπαράγραφο, η ΕΤΕπ διαβιβάζει στην Επιτροπή τις κατάλληλες πληροφορίες.

Άρθρο 4

Διάρκεια

Η παρούσα εγγύηση καλύπτει δάνεια που συνάπτονται εντός τριετίας από την ημερομηνία έκδοσης της παρούσας απόφασης. Η περίοδος αυτή παρατείνεται αυτομάτως επί εξάμηνο εάν, κατά την εκπνοή της τριετίας, το ποσό των συναφθέντων δανείων υπολείπεται του ποσού που ορίζεται στο άρθρο 2 ως ανώτατο όριο.

Άρθρο 5

Τελικές διατάξεις

1. Η παρούσα απόφαση τίθεται σε ισχύ την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων.

2. Η ΕΤΕπ και η Επιτροπή θέτουν τους όρους βάσει των οποίων χορηγείται η εγγύηση.

Βρυξέλλες,

Για το Συμβούλιο

Ο Πρόεδρος

[...]

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της δράσης

Εγγύηση της Ευρωπαϊκής Κοινότητας για δάνεια της Ευρωπαϊκής Τράπεζας Επενδύσεων στη Βορειοδυτική Ρωσία.

2. Σχετικό(α) κονδύλιο(α) του προϋπολογισμού

B0-221. Εγγύηση της Ευρωπαϊκής Κοινότητας για δάνεια που χορηγεί η Ευρωπαϊκή Τράπεζα Επενδύσεων σε τρίτες χώρες στην Κεντρική και Ανατολική Ευρώπη και στα Δυτικά Βαλκάνια.

3. Νομική βάση

Άρθρο 308 της Συνθήκης.

4. Περιγραφή της δράσης

4.1 Γενικός στόχος

Η δράση έχει ως στόχο να στηρίξει την εκτέλεση επιλεγμένων περιβαλλοντικών σχεδίων ειδικού κοινοτικού ενδιαφέροντος στη Βορειοδυτική Ρωσία στα πλαίσια της Βόρειας Διάστασης. Τα σχέδια έχουν ισχυρό περιβαλλοντικό στόχο και παρουσιάζουν ιδιαίτερο κοινοτικό ενδιαφέρον.

4.2 Περιγραφή

Στόχος είναι η παροχή δημοσιονομικής στήριξης για τη χορήγηση εγγύησης από την Κοινότητα προς την Ευρωπαϊκή Τράπεζα Επενδύσεων για την κάλυψη δανείων ύψους 100 εκατ. ευρώ κατ' ανώτατο όριο με τα οποία η Τράπεζα θα επεκτείνει δάνεια που αφορούν την εκτέλεση επιλεγμένων σχεδίων στη Βορειοδυτική Ρωσία, κυρίως στις περιοχές της Πετρούπολης και του Καλίνινγκραντ. Τα σχέδια έχουν ισχυρό περιβαλλοντικό στόχο και παρουσιάζουν ιδιαίτερο κοινοτικό ενδιαφέρον.

4.3 Καλυπτόμενη περίοδος και ρυθμίσεις για την ανανέωση της δράσης.

Τρία έτη. για την ανανέωση της δράσης απαιτείται νέα απόφαση του Συμβουλίου.

5. Κατάταξη των δαπανών ´ή των εσόδων

Υποχρεωτικές δαπάνες/Μη διαχωριζόμενες πιστώσεις.

6. Είδος των δαπανών/εσόδων

Εγγύηση προς την Ευρωπαϊκή Τράπεζα Επενδύσεων.

7. Δημοσιονομικές επιπτώσεις

Μόνο σε περίπτωση κατάπτωσης της εγγύησης.

7.1 Μέθοδος υπολογισμού του συνολικού κόστους της δράσης (σχέση μεταξύ επιμέρους δαπανών και συνολικού κόστους)

Προτείνεται μία ενδεικτική καταχώριση, δεδομένου ότι το ποσό και ο χρόνος ενεργοποίησης του εν λόγω κονδυλίου επηρεάζονται από αστάθμητους παράγοντες και δεν μπορούν να υπολογιστούν εκ των προτέρων.

7.2 Κατανομή του κόστους ανά στοιχείο της δράσης.

Δεν ισχύει.

7.3 Λειτουργικές δαπάνες για μελέτες, συνεδριάσεις εμπειρογνωμόνων κλπ., που περιλαμβάνονται στο μέρος Β του προϋπολογισμού

Δεν ισχύει.

8. χρηματοδοτηση των δαπανων για την αναληψη δρασησ

Σε περίπτωση μη εξόφλησης του δανείου, οι πληρωμές πραγματοποιούνται απευθείας στον πιστωτή από το Ταμείο εγγύησης.

Εάν το Ταμείο εγγύησης δεν περιέχει επαρκείς πόρους για να καλύψει μία αδυναμία εξόφλησης, κάθε πρόσθετο ποσό θα αντλείται από τον προϋπολογισμό, χρησιμοποιώντας:

- κάθε περιθώριο που απομένει στο αποθεματικό, κατά πρώτο λόγο.

- κάθε διαθέσιμο περιθώριο βάσει του ανώτατου ορίου της κατηγορίας 4 των δημοσιονομικών προοπτικών ή κατόπιν ανακατανομής στο πλαίσιο της κατηγορίας 4, κατά δεύτερο λόγο.

- αναθεώρηση των Δημοσιονομικών Προοπτικών σύμφωνα με τις διατάξεις της διοργανικής συμφωνίας με ενδεχόμενο επακόλουθο την ανακατανομή στο πλαίσιο άλλων κατηγοριών, κατά τρίτο λόγο.

Προκειμένου να εκπληρώσει τις υποχρεώσεις της, η Επιτροπή μπορεί προσωρινά να εξυπηρετήσει τα χρέη της πραγματοποιώντας αναλήψεις από τα ρευστοποιήσιμα στοιχεία του ενεργητικού της. Στην περίπτωση αυτή, εφαρμόζεται το άρθρο 12 του κανονισμού (ΕΟΚ, Ευρατόμ) αριθ. 1552/89 του Συμβουλίου της 29ης Μαΐου 1989.

9. Μέτρα ελέγχου της εφαρμογής των ρυθμίσεων εγγύησης

Θα ληφθούν τα κατάλληλα μέτρα ελέγχου σύμφωνα με τις συνήθεις διαδικασίες της ΕΤΕπ συμπεριλαμβανομένων των κατάλληλων και ειδικών ρυθμίσεων ελέγχου και παρακολούθησης που ευθυγραμμίζονται με τις ρυθμίσεις των συγχρηματοδοτούντων Διεθνών Χρηματοπιστωτικών Ιδρυμάτων.

Θα γίνουν οι κατάλληλες ρυθμίσεις που θα επιτρέψουν στο Ελεγκτικό Συνέδριο της Ευρωπαϊκής Κοινότητας και στην Ευρωπαϊκή Υπηρεσία Καταπολέμησης της Απάτης (OLAF) να ασκήσουν το έργο τους σε σχέση με την παρούσα απόφαση, βάσει της εφαρμοστέας νομοθεσίας.

10. Στοιχεία ανάλυσης κόστους/ αποτελεσματικότητας

10.1 Ειδικοί και ποσοτικοί στόχοι. πληθυσμός στον οποίο απευθύνεται η δράση.

- Ποσοτικοποιήσιμοι στόχοι: βλέπε σημείο 4 ανωτέρω.

- Πληθυσμός: Βορειοδυτική Ρωσία στο πλαίσιο της Βόρειας Διάστασης.

10.2 Αιτιολόγηση της δράσης

- Να ενισχυθούν επενδυτικά σχέδια με ισχυρό περιβαλλοντικό στόχο και ιδιαίτερο κοινοτικό ενδιαφέρον στη Βορειοδυτική Ρωσία στο πλαίσιο της Βόρειας Διάστασης.

- Επιλογή μέσων και τρόπων: η ΕΤΕπ αναπτύσσει δραστηριότητα σε αναδυόμενες αγορές επί δύο δεκαετίες και πλέον. Στην παρούσα δράση επιφυλάσσεται περιορισμένος ρόλος στην Τράπεζα στη Ρωσία. Η ΕΤΕπ θα προβεί σε δανεισμό μόνο σε συνεργασία και συγχρηματοδότηση με Διεθνή Χρηματοπιστωτικά Ιδρύματα που ήδη δραστηριοποιούνται στη Ρωσία.

- Κύριοι παράγοντες αβεβαιότητας που θα μπορούσαν να επηρεάσουν τα ειδικά αποτελέσματα της δράσης: π.χ. αναστολή εκ μέρους της Ρωσίας της εξόφλησης των διεθνών χρηματοπιστωτικών της υποχρεώσεων.

10.3 Παρακολούθηση της δράσης

Επιλεγμένοι δείκτες απόδοσης

Οι πληροφορίες που θα υποβάλει σε ετήσια βάση η Επιτροπή στο Ευρωπαϊκό Κοινοβούλιο και το Συμβούλιο θα περιλαμβάνουν εκτίμηση της συμβολής των δανείων που χορηγούνται βάσει της παρούσας απόφασης στην επίτευξη των στόχων της Κοινότητας στο πλαίσιο της Βόρειας Διάστασης, λαμβάνοντας υπόψη τους λειτουργικούς στόχους και τα κατάλληλα μέτρα εκπλήρωσής τους που θα καθοριστούν από την Ευρωπαϊκή Τράπεζα Επενδύσεων για τη χορήγηση δανείων βάσει της παρούσας απόφασης.

Αποτίμηση και έγκριση των σχεδίων από την ΕΤΕπ σύμφωνα με τα συνήθη κριτήρια και διαδικασίες της Τράπεζας.

Η χορήγηση δανείων της ΕΤΕπ εκτός της ΕΕ διέπεται από το άρθρο 18 του καταστατικού της Τράπεζας, και συγκεκριμένα 18(1), στην οποία αναφέρεται ότι: «... με παρέκκλιση που ενέκρινε ομόφωνα το διοικητικό συμβούλιο βάσει πρότασης που υπέβαλε το διευθυντικό συμβούλιο, η Τράπεζα δύναται να χορηγεί δάνεια για επενδυτικά σχέδια τα οποία θα πραγματοποιηθούν, εν όλω ή εν μέρει εκτός των ευρωπαϊκών εδαφών των κρατών μελών». Κατόπιν αιτήματος του Συμβουλίου, το διοικητικό συμβούλιο της ΕΤΕπ θα εγκρίνει την κατά περίπτωση χορήγηση δανείων δυνάμει της παρούσας απόφασης.

11. Διοικητικές δαπάνες (Τμήμα III, μέρος A του ΠΡΟΫΠΟΛΟΓΙΣΜΟΥ)

Δεν ισχύει. Η προτεινόμενη δράση δεν συνεπάγεται αύξηση του προσωπικού της Επιτροπής ή διοικητικές δαπάνες.

12. Επιπτώσεις στο αποθεματικό για εγγυήσεις

12.1 Προσωρινός προγραμματισμός των χορηγούμενων δανείων κατά τη διάρκεια ισχύος της απόφασης

>ΘΕΣΗ ΠIΝΑΚΑ>

12.2 Εκτιμώμενη χρήση του αποθεματικού εγγυήσεων για τον ανεφοδιασμό του Ταμείου Εγγύησης

Το ποσοστό ανεφοδιασμού του Ταμείου εγγύησης για εξωτερικές δράσεις καθορίζεται από την 1η Ιανουαρίου 2000 στο 9%. Το ποσοστό της καθολικής εγγύησης ανέρχεται σε 65%.

>ΘΕΣΗ ΠIΝΑΚΑ>

12.3 Εκτιμώμενη χρησιμοποίηση του αποθεματικού εγγυήσεων από την παρούσα πρόταση [6]

[6] Κατάσταση την 1η Απριλίου 2001.

>ΘΕΣΗ ΠIΝΑΚΑ>

* Σημείωση: Τα στοιχεία για τη χορήγηση δανείων της ΕΤΕπ λαμβάνουν ήδη υπόψη μία μικρή, θετική διόρθωση με την πρώτη δημοσιονομική μεταφορά του παρόντος έτους από το αποθεματικό δανείων και εγγυήσεων δανείων στο Ταμείο Εγγύησης για εξωτερικές δράσεις, σύμφωνα με τον κανονισμό 2728/97 του Συμβουλίου της 31ης Οκτωβρίου 1994, όπως τροποποιήθηκε από τον κανονισμό 1149/99/EΚ της 25ης Μαΐου 1999, ο οποίος ορίζει ότι η Επιτροπή πρέπει να αρχίζει κατά την έναρξη του οικονομικού έτους τη διαδικασία πληρωμής για τη χορήγηση δανείων βάσει πλαισίου διευκόλυνσης που επεκτείνεται σε ορισμένα έτη (όπως π.χ. οι εντολές της ΕΤΕπ και η χορήγηση δανείων της Ευρατόμ). Ο ανεφοδιασμός για τη χορήγηση δανείων στο πλαίσιο αυτών των διευκολύνσεων πρέπει να πραγματοποιείται σε ετήσιες δόσεις. Τα ποσά που καταβάλλονται στο Ταμείο θα διορθώνονται βάσει της διαφοράς που καταγράφεται την 31η Δεκεμβρίου του προηγούμενου έτους μεταξύ των εκτιμήσεων που ελήφθησαν ως βάση για την προηγούμενη πληρωμή και του πραγματικού ποσού των δανείων που υπογράφονται κατά το τρέχον έτος.